Ngajar anak betanam ngambika bebudi ngagai tanah
APAI indai ngembuan tanggungpengawa ke besai dalam nyediaka aktiviti bala anak sepemanjai timpuh pandemik Covid-19 tu ngambika hari nadai tebasau ngapa. Nengah awak ke bisi nya dikena ngaga aktiviti ke tau ngerapitka kaul enggau diri sebilik. Di rumah, udah tentu mayuh bengkah aktiviti ulih digaga begulai enggau diri sebilik baka berapi, ngemas rumah, meda televisyen, betanam enggau ke diatu nya bemain e-lumba begulai. Patricia Liew, siku indai orang ngembuan cara bebida bekunsi maya lepa enggau anak iya, Fellyna. Kelimpah aktiviti besehari-sehari baka selama baka meda televisyen enggau bekemaska rumah, Patricia mai anak iya bekebun sayur menggal mit di laman rumah sida. Iya nganggap aktiviti tu ukai semina nyungkak pengerai tubuh tang mega meri asil ke manah, kelebih agi bekelimatka anak belanja bebelika sayur ungkup sida sebilik. “Pengawa kami sebilik maya tumu agi nya manjah sayur ngambika sayur nya enda layu sepemanjai hari lebih agi enti hari panas. “Muak ke lemai nya kami bekebun sayur baka nanam sayur sawi, changkuk manis, chabi enggau Aloe Vera,” ku iya lebuh dikerandau di rumah. Ku Patricia, hobi iya maya lepa endang iya nanam sayur lalu diatu hobi nya dipekunsika enggau bala anak ngambika sida ulih mereti pemesai guna utai tanam ba pengidup kitai mensia. “Kelimpah ari nya, pengawa betanam tu nerenak pengerindu ba anak enggau penemu sains baka chara kitai nanam utai tumbuh ngambika nambah mayuh, bakani kitai ngesum lalu guna ai enggau guna mata panas ngambika utai tanam enda ayung enggau ke bukai. “Berebak enggau nya, iya mega nyungkak pengelandik sida bebudi enggau tanah, ambika chunto sida enda gelika tanah, belut enggau ke bukai.  Nengah chara tu bala anak lebih dalam agi runding sida ke pemanah tanah ngagai pengidup kitai mensia,” ku iya. Liew madahka, taja pan kisuk enggau mayuh pengawa ke patut digaga di rumah iya chukup ngemeratka pengawa ke digaga bala anak iya besehari-sehari di rumah. 
See author's posts
